Codex Clusii
Codex Clusii seu titulo originali Icones fungorum in Pannoniis observatorum est liber imaginum mycologicarum in Burgenlandia (regio Austriae et Hungariae hodiernarum) anno circiter 1578 confectus. Fungi a Carolo Clusio collecti et nominati, a pictore quodam Francico iussu Clusii ipsius maecenatisque Baldissaris Batthyány(hu) depicti sunt. Quem librum mox deperditum bibliotheca Academiae Lugduno-Batavae anno 1867 emit. Editio fac-simile anno 1900 divulgata est. Clusius autem descriptiones delineationesque eorundem fungorum separatim servavit. Hoc opusculum titulo "Fungorum in Pannoniis observatorum brevis historia" in forma appendicis operis sui Rariorum plantarum historia anno 1601 divulgavit.